《贺闻人母太孺人六十六华诞诗》
明代·湛若水

今日曷为乐，闻子开寿筵。小寿逢六六，大寿祈百千。

何以祈百千，不朽无期年。何为不朽名，圣善流芳声。

母仪自贞则，海日难为兄。伏生传尚书，卓为女中英。

嘉言不出梱，善行溢家庭。我为众宾陈，众宾为我听。

兄代弟病毙，母哭子丧明。一门感慈孝，蔼然为嘉祯。

和德协上下，精诚达穹冥。仲氏新骑骢，宝应留清风。

帝曰母善是，孺人特褒封。龙章与凤翟，五色来云中。

风日清大夏，华诞适与逢。乃悟天人际，感应常相通。

特为王母寿，于以寿无穷。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。